אלכס בורסטיין

אלכסנדראה "אלכס" בורסטיין (באנגלית: Alexandrea "Alex" Borstein; נולדה ב-15 בפברואר 1971) היא שחקנית, קומיקאית, זמרת, מדבבת, תסריטאית ומפיקת טלוויזיה אמריקאית-יהודייה. ידועה בעיקר בשל השתתפותה בתוכנית המערכונים "MADtv", וכמדבבת בסדרת האנימציה "איש משפחה". זוכת שני פרס אמי לשחקנית משנה בסדרה קומית על תפקידה בסדרה "גברת מייזל המופלאה". בורסטיין נולדה בהיילנד פארק במחוז לייק, אילינוי שבארצות הברית, למשפחה יהודית. אימה ג'ודי הייתה ניצולת שואה ילידת-הונגריה, ואביה אירב בורסטיין היה אמריקאי. בורסטיין היא בוגרת תואר ראשון בלימודי רטוריקה באוניברסיטת המדינה בסן פרנסיסקו. למדה אימפרוביזציה ב-ACME Comedy Theater, שם פגשה את שותפה לכתיבה ובעלה ג'קסון דאגלס. דאגלס ובורסטיין שיתפו פעולה בסדרות אנימציה "פינקי והמוח" ו"קספר". בורסטיין עזבה את עבודתה בחברת פרסום בה הייתה אחראית לכתיבת מודעות פרסום לבובת הברבי. ב-1996, בזמן שעדיין עבדה כתסריטאית ב"קספר", החלה לעבוד בתוכנית "פאוור ריינג'רס", ודיבבה את דמותה של מלכת הנוולים המכניים, המלכה מאכינה. ב-1997, בעונה השלישית בתוכנית המערכונים "MADtv", החלה להשתתף בסדרה, ובה היא התפרסמה בעיקר בשל גילום דמותה של גברת סוואן. בזמן שהשתתפה בסדרה, פגשה את סת' מקפרלן, בעוד הוא התכונן לעלייתה של הסדרה "איש משפחה". מקפרלין ליהק את בורסטיין לדיבוב אחת מהדמויות הראשיות בסדרה זו, אם המשפחה לוֹיִס גריפין. החל משנת 1999 משמשת כאחד המדבבות הראשיות בסדרת האנימציה "איש משפחה". הסדרה בוטלה בשנת 2000 אך שבה למסך ב-2005. בורסטיין חזרה לדבב את לויס גריפין, וכן דמויות נוספות בסדרה. היא נמנית עם מפיקי הסדרה, ושותפה בכתיבת התסריט. על תפקידה כמדבבת קיבלה ארבע מועמדויות לפרס אמי בשנים 2008,‏ 2013,‏ 2018 (בה זכתה), ו-2019. בשנת 2000 נבחרה לגלם את סוקי סיינטג'יימס בפרק הפיילוט של הסדרה "בנות גילמור", אך החוזה שלה עם "MADtv" מנע ממנה להשתתף בסדרה, ולכן הוחלפה במליסה מקארתי. בורסטיין השתתפה גם בסרטים "ליזי מקגוויר" ו"אשת החתול". בורסטיין בעלת חברת הפקות בשם "Crackerpants". בשנת 2010 שיחקה בסרט האקשן "קילרים" בכיכובם של קתרין הייגל ואשטון קוצ'ר. בשנת 2013 החלה לשחק בסדרת הטלוויזיה "מחזיקות מעמד" ברשת HBO, למשך כל שלוש עונות הסדרה, עד סיומה ב-2015. בשנת 2018 החלה להופיע בסדרה "גברת מייזל המופלאה" בתפקיד סוזי מיירסון, עליו קיבלה את פרס אמי לשחקנית המשנה בסדרה קומית בטקס שנערך באותה שנה, וגם שנה לאחר מכן זכתה בפרס וקיבלה מועמדות לפרס גלובוס הזהב. בשנת 2022 דיבבה בסרט "לא רעים בכלל" את המפקחת מרי רשאלס. ב-1999 נישאה בורסטיין לשחקן ותסריטאי ג'קסון דאגלס, בו פגשה בזמן לימודי אימפרוביזציה ב-ACME Comedy Theater. דאגלס הציע לה נישואים בזמן צילומי מערכון של MADtv. ב-8 בספטמבר 2008 נולד להם בן, ובאוקטובר 2012 נולדה גם בת. ב-2017 הזוג התגרש. בורסטיין מנגנת בנבל ואף הופיעה בסדרה "בנות גילמור" בתפקיד נגנית נבל. מדיה וקבצים בנושא אלכס בורסטיין בוויקישיתוף אתר האינטרנט הרשמי של אלכס בורסטיין (באנגלית) אלכס בורסטיין, ברשת החברתית אקס (טוויטר) אלכס בורסטיין, ברשת החברתית אינסטגרם אלכס בורסטיין, ברשת החברתית Goodreads אלכס בורסטיין, במסד הנתונים הקולנועיים IMDb (באנגלית) אלכס בורסטיין, באתר AllMovie (באנגלית) אלכס בורסטיין, באתר Rotten Tomatoes (באנגלית) אלכס בורסטיין, במסד הנתונים הקולנועיים KinoPoisk (ברוסית) אלכס בורסטיין, באתר Last.fm (באנגלית) אלכס בורסטיין, באתר MusicBrainz (באנגלית) אלכס בורסטיין, באתר Discogs (באנגלית) אלכס בורסטיין, באתר Genius עידו ישעיהו‏, טקס פרסי האמי 2018: "משחקי הכס" ו"גברת מייזל המופלאה" זכו בפרסים הגדולים, באתר וואלה, 18 בספטמבר 2018